钦定古今图书集成/明伦汇编/氏族典/第229卷 > 杨察
## 钦定古今图书集成/明伦汇编/氏族典/第229卷 > 杨察

按《宋史杨察传》：“察字隐甫，其先晋人，从唐僖宗入蜀，
家于成都，至其祖钧，始从孟昶归朝。钧生居简，仕真
宗时至尚书都官员外郎，尝官庐州，遂为合肥人。居
简生察，景祐元年举进士甲科，除将作监丞，通判宿
州，迁秘书省著作郎，直集贤院，出知颍、寿二州，入为
开封府推官，判三司盐铁度支勾院，修起居注，历江”
南东路转运使，召为左正言、知制诰。晏殊执政，以妻
父嫌，换龙图阁待制，母忧去职。服除，复为知制诰，拜
翰林学士，擢右谏议大夫、权御史中丞，论事无所避。
数以言事忤宰相陈执中，出知信州，徙扬州。复为翰
林侍读学士、知永兴军。加端明殿学士、知益州，再迁
礼部侍郎，权三司使。内侍杨永德毁察于帝，察由是
乞罢三司，乃迁户部侍郎、提举集禧观，进承旨。逾年，
复以本官充三司使。病痈卒。赠礼部尚书，谥宣懿。察
美风仪，敏于属文，遇事明决，勤于吏职。无子，以兄子
庶为嗣。弟寘，举进士第一，通判润州，以母忧不赴，毁
瘠而卒，时人伤之。